L'article 14.2 de la Llei 17/2000, de 29 de desembre, d'equipaments comercials, preveu que el Pla territorial sectorial d'equipaments comercials (PTSEC) ha de ser revisat cada quatre anys.
El vigent PTSEC, aprovat pel Decret 211/2001, de 24 de juliol, va entrar en vigor el dia 2 d'agost de 2001, i per tant la seva revisió ha d'haver finalitzat a l'agost de l'any 2005, per la qual cosa, atesa la naturalesa d'aquesta disposició, ja s'han iniciat els tràmits corresponents per dur-la a terme.
Aquest Decret té per objecte facilitar els treballs d'elaboració del PTSEC que haurà de regir en el període 2005-2008 de manera que no es vegin interferits i distorsionats per nous dimensionaments de superfície comercial amb forta incidència, no previstos ni previsibles des del seu inici.
A tal efecte, cal establir un marc estàtic que limiti els creixements de superfície en format de gran establiment comercial o de mitja establiment alimentari, fins a l'aprovació del nou PTSEC.
Per tal d'aconseguir l'objectiu proposat, el Decret suspèn temporalment l'excepció que preveu l'article 8.2.e) del Decret 211/2001, de manera que el càlcul dels dimensionaments per al PTSEC 2005-2008 pugui realitzar-se sense la materialització simultània de nous creixements assolits a l'empara de l'excepció que s'hi recull.
D'altra banda, la mesura que es promou mitjançant aquest Decret concorda amb la voluntat expressada pel Govern de sotmetre a revisió el conjunt de la normativa en matèria d'equipaments comercials.
En el context d'aquesta revisió, caldrà reforçar la funció dels programes d'orientació dels equipaments comercials (POEC) com a instrument a disposició dels ens locals que els ha de permetre dissenyar el seu model comercial en òptimes condicions.
Amb aquest propòsit, el Govern de la Generalitat, amb la implicació directa de les entitats municipalistes, dissenyarà una sistemàtica per a l'elaboració dels POEC i establirà uns criteris objectius per a la valoració dels programes d'actuacions que s'hi plategin, especialment pel que fa a l'eventual concreció de mesures que permetin adequar l'oferta comercial a les necessitats de la demanda.
Així mateix, suposat que quedi aixecada la suspensió pel transcurs del període màxim de vuit mesos, més els quatre de pròrroga, que preveu aquest Decret sense que hagi entrat en vigor el nou PTSEC, els POEC que, acollits a l'excepció que preveu l'apartat e) del punt 2 de l'article 8 del Decret 211/2001, presentats per a la seva aprovació definitiva abans de l'entrada en vigor del nou PTSEC s'analitzaran, en aquest entremig, d'acord amb criteris objectius de valoració consensuats amb les entitats municipalistes.
En conseqüència, aquest Decret està directament vinculat al procés d'elaboració del nou PTSEC, el qual establirà la necessària prevalença dels dimensionaments que preveuen els POEC que hagin estat elaborats i aprovats d'acord amb els criteris que establirà el PTSEC 2005-2008 mateix.
Per això, i de conformitat amb el que estableixen les disposicions vigents, d'acord amb la Comissió de Govern Local de Catalunya, a proposta del conseller de Comerç, Turisme i Consum i d'acord amb el Govern,
Article únic.1 Se suspèn per un període màxim de vuit mesos, prorrogables per altres quatre, la tramitació i aprovació dels programes d'orientació per als equipaments comercials que s'acullin a l'excepció que preveu l'apartat e) del punt 2 de l'article 8 del Decret 211/2001, de 24 de juliol, pel qual s'aprova el Pla territorial sectorial d'equipaments comercials..2 No obstant això, automàticament aquesta suspensió quedarà sense efecte en cas que el nou Pla territorial sectorial d'equipaments comercials entri en vigor abans de finalitzar aquest termini..3 La suspensió no afecta els programes d'orientació per als equipaments comercials que ja hagin obtingut l'aprovació inicial del ple de l'ajuntament a l'entrada en vigor d'aquest Decret, d'acord amb el procediment que preveuen l'article 16 de la Llei 17/2000, de 29 de desembre, d'equipaments comercials, i l'article 4 de l'Ordre del Departament d'Indústria, Comerç i Turisme, de 8 de juliol de 1998.